**Isabella Beeton**, o.s. **Mayson** (12. maaliskuuta 1836 – 6. helmikuuta 1865) oli englantilainen kirjailija, joka tunnetaan erityisesti kotitaloutta käsittelevästä teoksestaan *Mrs. Beeton’s Book of Household Management*. Teosta pidetään tunnetuimpana englantilaisena kotitaloutta käsittelevänä teoksena ja se sisältää esimerkiksi reseptejä ja ohjeita kotitalouden hoitamiseen.

Elämäkerta
----------

Kuvitusta Beetonin teoksesta *Mrs. Beeton’s Book of Household Management*.
Isabella Mayson syntyi Lontoossa 12. maaliskuuta 1836. Hänen vanhempansa olivat Benjamin ja Elizabeth Mayson. Isabellan isä kuoli ja hänen äitinsä meni uudelleen naimisiin Henry Dorlingin kanssa, jolloin perhe muutti Surreyn kreivikunnan Epsomin kaupunkiin. Sittemmin Isabella opiskeli leivontakoulussa Saksan Heidelbergissä ja otti oppitunteja epsomilaisessa konditoriassa.

19-vuotiaana Isabella tapasi julkaisia Samuel Beetonin. Pari meni naimisiin vuonna 1856. Samuel Beeton julkaisi lehteä nimeltä *Englishwoman's Domestic Magazine*. Isabella Beeton vastasi huomattavasta osasta lehden sisältöä. Vuonna 1859 Isabella alkoi kirjoittaa sittemmin tunnetuksi tullutta teostaan *Mrs. Beeton’s Book of Household Management*. Teosta julkaistiin aluksi kuukausittain ilmestyneissä osissa *Englishwoman's Domestic Magazine*-lehdessä ja se julkaistiin omana teoksenaan vuonna 1861. Muodoltaan teos oli kokoelma esseitä ja reseptejä. Kirjassa on yli 2 000 eri reseptiä ja ohjeita kotitalouden pyörittämiseen. Kirjassa on reseptien ohella esimerkiksi neuvoja siitä, kuinka vieraita tulisi istuttaa ruokapötään, pukeutumisohjeita ja neuvoja ystävien ja tuttavien valitsemiseksi. Suurin osa neuvoista oli suunnattu varsinaisesti kotiapulaisille, eikä niinkään talon emännälle, jonka tehtävänä oli Beetonin mukaan ennemminkin jakaa tehtäviä apulaisille. Kirja oli välitön menestys ja se myi jo ensimmäisenä vuotenaan yli 60 000 kappaletta. Vuoteen 1868 mennessä teosta oli myyty jo yli 2 miljoonaa kappaletta. Teosta pidetäänkin tunnetuimpana englantilaisena kotitalouskirjana.

Teoksen kirjoittamista olivat hankaloittaneet vaikeat synnytykset. Beeton oli ollut kirjaa kirjoittaessaan raskaana ja kaksi hänen lapsistaan kuoli vauvana. Beeton kuoli vain 29-vuotiaana 6. helmikuuta 1865 neljännen lapsensa synnytyksen jälkeen saamaansa tulehduksen.

Lähteet
-------

1. 1 2 3 4  Mrs Beeton (1836 - 1865) *BBC History*. BBC. Viitattu 27.5.2019. (englanniksi)
2. 1 2  Isabella Beeton (1836-1865) *Exploring Surrey's Past*. Viitattu 27.5.2019. (englanniksi)
3. 1 2 3 4  Mrs Beeton's Book of Household Management The British Library Board. Viitattu 27.5.2019. (englanniksi)
4. 1 2  Darra Goldstein: *The Oxford companion to sugar and sweets*, s. 52-53. Oxford University Press, 2015. ISBN 978-0-19-931339-6. (englanniksi)


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
	+ 2
* Ranska
* BnF data
* Saksa
* Israel
* Yhdysvallat
* Ruotsi
* Japani
* Australia
* Kroatia
* Alankomaat
* Puola

 |
|  |
| Tieteilijät | 
* CiNii

 |
|  |
| Henkilöt | 
* Trove

 |
|  |
| Muut | 
* SNAC
* IdRef

 |

 |